## Pravilnik o postupku uzbunjivanja stanovništva

### NN 47/2006 (28.4.2006.), Pravilnik o postupku uzbunjivanja stanovništva

# DRŽAVNA UPRAVA ZA ZAŠTITUI SPAŠAVANJE

**1154**

Na temelju članka 35. st. 2. Zakona o zaštiti i spašavanju (»Narodne novine«,
broj 174/04) ravnatelj Državne uprave za zaštitu i spašavanje donosi

## PRAVILNIK

### O POSTUPKU UZBUNJIVANJA STANOVNIŠTVA

I. OPĆE ODREDBE

Članak 1.

Ovim Pravilnikom propisuju se subjekti i sredstva za uzbunjivanje stanovništva
te postupak za uzbunjivanje i obavješćivanje stanovništva o nastanku opasnosti,
postupcima za vrijeme trajanja opasnosti i prestanku opasnosti.

II. SUBJEKTI I SREDSTVA ZA UZBUNJIVANJE STANOVNIŠTVA

Članak 2.

Uzbunjivanje i obavješćivanje stanovništva provode jedinstveni
operativno-komunikacijski centri (u daljnjem tekstu: Centri 112).
Centri 112 koordiniraju postupke svih subjekata uključenih u jedinstveni sustav
uzbunjivanja u Republici Hrvatskoj.

Članak 3.

U jedinstveni sustav uzbunjivanja u Republici Hrvatskoj uključuju se i sljedeći
subjekti:
– pravne osobe koje se bave takvom vrstom djelatnosti koja svojom naravi može
ugroziti život ili zdravlje ljudi ili okoliš (akumulacije vode, oteretni kanali
i dr.), pravne osobe čija je djelatnost vezana uz opskrbu energijom i vodom te
pravne osobe koje proizvode, skladište, prevoze, prerađuju ili u tehnološkom
procesu postupaju s opasnim tvarima i koje imaju uspostavljen sustav
uzbunjivanja građana u svojoj okolini,
– vlasnici i korisnici objekata u kojima se okuplja veći broj ljudi (škole,
prometni terminali, sportske dvorane i stadioni, veliki trgovački centri, velika
proizvodna postrojenja i slično) koji imaju uspostavljen sustav uzbunjivanja
građana,
– vatrogasne postrojbe,
– ostali vlasnici i korisnici sirena.

Članak 4.

Za uzbunjivanje i obavješćivanje stanovništva koriste se sirene, razglasni
uređaji, elektronički mediji te SMS uređaji (nakon što se za slanje SMS poruka
ostvare uvjeti kod davatelja usluga).
Elektronički mediji iz stavka 1. ovog članka su:
1. prvi program Hrvatskog radija i Hrvatske televizije – za opasnosti od značaja
za državu, županije i gradove,
2. lokalne radio postaje i televizijske postaje – za područja županija, gradova
i općina,
3. Internet stranica Državne uprave za zaštitu i spašavanje (u daljnjem tekstu:
Državna uprava).

Članak 5.

Nadležni područni ured za zaštitu i spašavanje Državne uprave izradit će za
područje svoje županije popis elektroničkih medija iz članka 4. stavka 2. točke
2. ovog Pravilnika koji je sastavni dio planova zaštite i spašavanje županija i
Grada Zagreba.

Članak 6.

Osobe iz članka 3. podstavka 1. i 2. ovog Pravilnika dužne su uspostaviti
daljinsko upravljanje i nadzor nad sirenama putem centralnog uređaja za
upravljanje sirenama, a daljinsko upravljanje sirenama dužne su uspostaviti i iz
nadležnog županijskog centra 112.
Na sustav daljinskog upravljanja sirenama županijskog centra 112 mogu se
povezati i sirene koje nisu vlasništvo Državne uprave za zaštitu i spašavanje.
Ako sustav za daljinsko upravljanje sirenama nije uspostavljen te u slučaju
neispravnosti sustava, nadležni županijski centar 112 izrađuje poseban plan za
uključivanje sirena u kojem se razrađuju sredstva veze i osobe koje će se
koristiti za uključivanje sirena. Za navedene potrebe mogu se koristiti i osobe
iz članka 3. ovog Pravilnika.
Posebnim planom određuju se sirene na kojima se uspostavlja dežurstvo pripadnika
operativnih snaga Državne uprave.
Osobe iz stavka 3. i 4. ovog članka uključuju sirene na nalog odgovorne osobe iz
nadležnog županijskog centra 112.

III. POSTUPAK KOD UZBUNJIVANJA I OBAVJEŠĆIVANJA STANOVNIŠTVA

Članak 7.

Uzbunjivanje stanovništva obavlja se propisanim jedinstvenim znakovima za
uzbunjivanje.
Uz znakove za uzbunjivanje stanovništva u slučaju nadolazeće i neposredne
opasnosti, nadležni centar 112 davanjem priopćenja obavještava stanovništvo o
vrsti opasnosti i mjerama koje je potreb­no poduzeti. Priopćenja za stanovništvo
emitiraju se neposredno iza danog znaka za uzbunjivanje putem sirena, razglasnih
uređaja, elektroničkih medija te SMS poruka.
Uzbunjivanje vatrogasnih i drugih postrojbi zaštite i spašavanja obavlja se
putem telekomunikacijskih sredstava, a kada to nije moguće znakom »vatrogasna
uzbuna«.

Članak 8.

U slučaju pojave opasnosti za koju je standardnim operativnim postupcima i
drugim propisima uređen postupak i ovlasti za donošenje odluke o uzbunjivanju te
sastavljanje priopćenja iz članka 7. stavka 2. ovog Pravilnika, Centar 112 dužan
je postupati sukladno odredbama važećih propisa.
Za opasnosti koje nisu regulirane sukladno st. 1. ovog članka, nadležni centar
112 donosi odluku o uzbunjivanju i sastavlja priop­ćenja iz članka 7. stavka 2.
ovog Pravilnika. Sukladno potrebama i u okviru raspoloživog vremena Centar 112
će se konzultirati sa zapovjednicima civilne zaštite, čelnicima Državne uprave
za zaštitu i spašavanje, drugim središnjim tijelima državne uprave, nadležnim
tijelima i osobama u jedinicama lokalne i područne (regionalne) samouprave,
odgovornim osobama u pravnim osobama koje se bave zaštitom i spašavanjem i
drugim odgovornim osobama.

Članak 9.

U slučaju neposredne opasnosti od ratnih djelovanja, nadležni centri 112 će bez
odlaganja uzbuniti stanovništvo.
U okviru raspoloživog vremena, nadležni centri 112 će se, sukladno potrebama i
radi usklađene provedbe, konzultirati s operativnim centrima Ministarstva obrane
i Glavnog stožera Oružanih snaga Republike Hrvatske i donijeti odluku o
uzbunjivanju i utvrditi sadržaj priopćenja iz članka 7. stavka 2. ovog
Pravilnika.
Način suradnje centara 112 s operativnim centrima Ministarstva obrane i Glavnog
stožera Oružanih snaga Republike Hrvatske uredit će se Standardnim operativnim
postupkom koji donosi ravnatelj Državne uprave sukladno odredbi članka 37.
stavka 4. Zakona o zaštiti i spašavanju (»Narodne novine« br. 174/2004).

Članak 10.

U slučaju opasnosti od terorističkih djelovanja, nadležni Centri 112 će bez
odlaganja uzbuniti stanovništvo.
U okviru raspoloživog vremena nadležni centri 112 će, sukladno potrebama i radi
usklađene provedbe, u dogovoru sa operativno--komunikacijskim centrima
Ministarstva unutarnjih poslova donijeti odluku o uzbunjivanju i utvrditi
sadržaj priopćenja iz članka 7. stavka 2. ovog Pravilnika.
Način suradnje centara 112 s operativnim komunikacijskim centrima Ministarstva
unutarnjih poslova uredit će se Standardnim operativnim postupkom koji donosi
ravnatelj Državne uprave sukladno odredbi članka 37. stavka 4. Zakona o zaštiti
i spašavanju.

Članak 11.

Pravne osobe iz članka 3. podstavka 1. ovog Pravilnika dužne su u slučaju
neposredne opasnosti koja može biti uzrokovana njihovom djelatnosti, putem
vlastitog sustava za uzbunjivanje neodložno dati znak neposredne opasnosti i
priopćenje za stanovništvo o vrsti opasnosti i mjerama zaštite koje je potrebno
poduzeti.
Pravne osobe iz stavka 1. ovog članka dužne su o okolnostima iz stavka 1. ovog
članka neodložno obavijestiti nadležni Centar 112, koji će putem elektroničkih
medija te putem SMS poruka, dati priopćenje za stanovništvo o vrsti opasnosti i
mjerama zaštite koje je potrebno poduzeti.

Članak 12.

Vatrogasne postrojbe samostalno daju znak »vatrogasna uzbuna« putem vlastitih
sredstava za uzbunjivanje i o tome su dužne odmah obavijestiti nadležni
županijski centar 112.
Znak za uzbunjivanje »vatrogasna uzbuna« može dati i županijski centar 112 na
zahtjev zapovjednika vatrogasne postrojbe u slučaju da vatrogasna postrojba nema
svoju sirenu.

Članak 13.

Nadležni centri 112 i pravne osobe iz članka 3. podstavka 1. ovog Pravilnika
dužni su nakon uzbunjivanja stanovništva, po prestanku svih opasnosti za
stanovništvo, dati znak »prestanak opas­nosti«.

IV. ZAVRŠNE ODREDBE

Članak 14.

Za ispitivanje ispravnosti i razvoj sustava za uzbunjivanje, nad­ležni centri
112 i pravne osobe iz članka 3. ovog Pravilnika koriste se znakom »prestanak
opasnosti«.
Ispitivanje ispravnosti sustava može se obavljati svake prve nedjelje u mjesecu,
a u ostalim terminima ispitivanje se može obavljati uz suglasnost Službe za
sustav 112 i najavu korištenja znaka iz stavka 1. ovog članka putem
elektroničkih medija.

Članak 15.

Nadležni područni ured za zaštitu i spašavanje dostavit će elektroničkim
medijima iz članka 4. stavka 2. točke 2. ovog Pravilnika izvod iz popisa
elektroničkih medija iz članka 5. ovog Pravilnika u roku od dva mjeseca od dana
stupanja na snagu ovog Pravilnika.

Članak 16.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/06-02/35
Urbroj: 543-01-09-01-06-1
Zagreb, 6. travnja 2006.

Ravnatelj
**Đuro Poldrugač**, v. r.

Pravilnik, NN 47/2006-1154
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)